Niels Flemming Hansen (KF), 2023-11-10:
Mange tak for det, hr. formand.
Ja, den skarpe seer vil jo bemærke, at jeg ikke er Per Larsen, som normalt er ordfører på sundhedsområdet; der er både noget med hårfarven og, kan jeg sige, også vægten.
Mit navn er Niels Flemming Hansen, og jeg har type 1-diabetes.
Vi i Det Konservative Folkeparti synes, at det er et rigtig godt forslag, vi her behandler.
Det er indiskutabelt, at en velreguleret diabetes er overordentlig vigtig.
Det er det først og fremmest for den enkelte diabetiker, og det er det også i forhold til at forebygge følgesygdomme, som drejer sig om nervesystemet, nyresygdomme, blindhed og hjerte-kar-sygdomme, og dertil kan nogle patienter med diabetes udvikle alvorlige fodsår og reduceret blodomløb, som i værste tilfælde kan føre til amputation af tæer, fødder og ben.
Dansk Endokrinologisk Selskab anbefaler klart, at alle med type 1-diabetes og nogle typer af diabetes 2, der samtidig har behov for langtidsvirkende insulin og måltidsinsulin, tilbydes sensorbaserede glukosemålere.
Og hvad er så en sensorbaseret glukosemåler?
Jo, det er en lille chip, der for mit vedkommende sidder oppe på min ene skulder.
Og jeg også sige, at hver 14. dag ryger den over på den anden skulder, for det er nemlig så tit, man skifter den.
Den gør, at jeg kan tage min mobiltelefon og konstant se, hvad mit blodsukker ligger på.
Og jeg kan sige, at på nuværende tidspunkt ligger det på 6,8.
Det betyder også, at jeg ikke skal gå og frygte at falde om af lavt blodsukker, og jeg skal heller ikke gå og frygte længere at have for højt blodsukker, som kan medføre endog meget alvorlige sygdomme.
Det er sådan, at når jeg lægger mig til at sove i min lejlighed ovre i Tordenskjoldsgade om aftenen, har jeg, fordi jeg er alene i den lejlighed, en sikkerhed for, at jeg bliver vækket, hvis jeg får lavt blodsukker.
Det betyder, at jeg ikke kan risikere at gå hen og dø af det, for jeg bliver vækket om natten og kan gå ud og tage min insulin, hvis det er for højt, eller jeg kan gå ud i køleskabet og tage et glas af den Coca-Cola med sukker, som konstant ligger derude.
Det har altså gjort min sygdom markant lettere og markant bedre.
Heldigvis har nogle regioner prioriteret sensorbaserede glukosemålere til alle type 1-diabetikere.
Jeg ved, at de resterende regioner arbejder på at komme med, men ikke har kunnet finde pengene i budgettet.
Det er skidt, og vi Konservative kan kun opfordre regeringen til at prioritere området, så alle i Danmark kan få det samme tilbud.
Vi synes også, at type 2-diabetikere, som har et ønske om det, og som samtidig har behov for langtidsvirkende insulin og måltidsinsulin, tilbydes en sensorbaseret glukosemåler som anbefalet af Dansk Endokrinologisk Selskab.
Det bør regeringen prioritere i forhandlingerne i våret med regionerne, så de kan sikre lighed i sundhed, og så der ikke er de store forskelle i tilbuddet, hvor man bor.
Samtidig er det vigtigt at sige, at det jo ikke kun er for den enkelte diabetiker, at det her er væsentligt.
Jeg kan hjemme fra mig selv af sige, at for min hustru og mine børn er det også vigtigt, fordi de jo dermed har en sikkerhed for, at jeg har det o.k.
Desværre kan vi ikke støtte forslaget i sin nuværende form, men som sagt opfordrer vi regeringen til at træde i karakter og eventuelt indkalde til forhandlinger på området så hurtigt som muligt.
Tak for ordet.